《题汤正仲墨梅》
宋代·陈耆卿

閒庵笔底回三春，平生爱为梅写真。
只今龙钟已八十，双瞳挟电摇青旻。
芒鞋辙迹半天下，学语儿曹读君画。
孤根踞铁几经年，转作平梢月倒挂。
我家破屋同蜗牛，素壁悬来春复秋。
试携纤练觅天巧，门外观者何其稠。
真花著雪苔枝愧，君为描摸应添瘦。
朝开暮落春不留，岂若墨本堪不朽，
临风静玩意趣长，何当烂熳挥满床。
孤山老人醉中见，便欲信手赋暗香。

作者简介：陈耆卿（1180-1236），字寿老，号篔窗，台州临海人。方回《桐江集》卷三《读筼窗荆溪集跋》云“水心生于绍兴二十年庚午，筼窗生于淳熙七年庚子，少水心三十年。端平三年卒，年五十七。”嘉定七年，（公元一二一四年）登进士。嘉定十一年，求学于叶适，为适晚年得意门生。同年，尝为青田县主簿。十三年，为庆元府府学教授。官到国子监司业。耆卿著有篔窗初集三十卷，续集三十八卷，《郡斋读书附志》以有论孟记蒙、赤城志等，并传于世。